Trumpai apie keliavimą su gyvūnais
„Viena sveikata: sveiki gyvūnai = sveiki žmonės“
Valstybinė maisto ir veterinarijos tarnyba primena, kad norint keliauti su gyvūnais augintiniais už mūsų šalies ribų ar įsivežti juos iš kitų šalių, reikia laikytis patvirtintų veterinarinių reikalavimų. Visais atvejais vežami gyvūnai augintiniai turi būti sveiki, t.y. be klinikinių ligų požymių, jie turi būti identifikuoti, turėti pasus ir būti paskiepyti nuo pasiutligės.
Nekomercinio gyvūnų augintinių judėjimo tarp Europos Sąjungos (ES) valstybių ir jų įvežimo iš trečiųjų šalių reikalavimas, kai fizinis asmuo vežasi ne daugiau kaip 5 gyvūnus augintinius, kurie nėra skirti pardavimui.

 Nuo 2011 m. liepos 3 d. vienintele gyvūno augintinio identifikavimo priemone pripažįstama poodinė mikroschema. Gyvūnų augintinių, kurie iki 2011 m. liepos 3 d. buvo identifikuoti tatuiruotės metodu ir turi tai patvirtinantį dokumentą, papildomai identifikuoti poodine mikroschema nereikia. O gyvūnai augintiniai, kurie iki to laiko nebuvo paženklinti, privalės būti identifikuoti poodinėmis mikroschemomis. Tačiau reikia atkreipti dėmesį, kad kai kuriose ES valstybėse (Jungtinėje Karalystėje, Maltoje), tatuiruotė, kaip gyvūno augintinio identifikavimo priemonė, nepripažįstama.

 Identifikavus gyvūną, jam turi būti išduotas nustatytos formos ES gyvūno augintinio pasas. Šiame dokumente turi būti įrašyta veterinarijos gydytojo informacija apie gyvūno sveikatos būklę ir atliktas veterinarines procedūras. Lietuvoje identifikuoti gyvūnus ir išduoti jiems pasus gali veterinarijos gydytojai daugelyje veterinarijos gydyklų. Tais atvejais, kai gyvūnas augintinis vežamas į trečiąsias šalis, arba įvežamas iš jų be ES gyvūno augintinio paso, jis privalo turėti valstybinio veterinarijos gydytojo išduotą sertifikatą.

 Gyvūnai augintiniai kasmet turi būti paskiepyti nuo pasiutligės. Keliaujant su gyvūnais, daugelyje ES valstybių vakcinacija pripažįstama galiojanti tik tada, kai po skiepijimo būna praėjusi ne mažiau kaip 21 diena. Tačiau, atsižvelgiant į pasiutligės ir kitų užkrečiamųjų ligų situaciją, kai kuriose valstybėse (Jungtinėje Karalystėje, Suomijoje, Švedijoje) taikomi griežtesni gyvūnų sveikatingumo reikalavimai. Todėl vykstant į šias valstybes, turi būti atlikti gyvūnų kraujo tyrimai pasiutligės antikūnių titrui nustatyti bei taikytos profilaktikos priemonės prieš erkes ir helmintus. Tokiais atvejais reikia kreiptis į privačius veterinarijos gydytojus, kad paimtų mėginius šiam tyrimui. 

GYVŪNŲ PASIUTLIGĖ 

GYVŪNŲ PASIUTLIGĖ 
1. Kas yra pasiutligė?

Pasiutligė – ūminė virusinė užkrečiamoji liga, kuria serga gyvūnai ir žmonės. Lietuvoje pasiutligė daugiausia paplitusi tarp laukinių gyvūnų. Naminiai gyvūnai pasiutlige užsikrečia nuo užsikrėtusių laukinių gyvūnų. Gyvūnų pasiutligės atvejų sumažėjo visoje Lietuvos teritorijose, nes yra vykdoma oralinė laukinių gyvūnų vakcinacija nuo pasiutligės.
2. Kaip užsikrečiama pasiutlige?

Pasiutlige sergantys gyvūnai virusus išskiria su seilėmis, todėl dažniausiai užsikrečiama įkandus pasiutlige sergančiam gyvūnui. Pasiutlige galima užsikrėsti per užkrėsto gyvūno seiles ar užkrėstiems audiniams patekus ant pažeistos odos ar gleivinių. Naminiai gyvūnai augintiniai privalo būti vakcinuojami nuo pasiutligės.
3. Kokie yra pasiutlige sergančių gyvūnų klinikiniai požymiai? 

Pasiutlige užsikrėtę gyvūnai visada nugaišta, nes pasiutligės virusai pažeidžia galvos ir stuburo smegenis. Pasikeičia pasiutlige sergančių gyvūnų elgsena. Naminiai gyvūnai gali būti sutrikę, susijaudinę ar agresyvūs. Laukiniai gyvūnai atklysta į gyvenvietes ir puola naminius gyvūnus bei žmones. Padidėja gyvūnų jautrumas šviesai, garsui ir lietimui. Pasiutlige sergantys gyvūnai dėl ryklės paralyžiaus seilėjasi. Pakinta gyvūnų eisena, atsiranda raumenų traukuliai, išsivysto raumenų silpnumas bei paralyžius, pasikeičia gyvūnų balsas. 
4. Kodėl reikia vakcinuoti laukinius ir naminius gyvūnus nuo pasiutligės?

Lietuvoje pagrindiniai pasiutligės sukėlėjo platintojai yra rudosios lapės, usūriniai šunys ir kiaunės. Šie gyvūnai, apkandžiodami laukinius ir naminius gyvūnus bei žmones, užkrečia juos pasiutlige. Laukiniai gyvūnai, suėdę jauką su vakcina, o naminiai paskiepyti gyvūnai įgyja imunitetą nuo pasiutligės.
5. Kaip atliekama laukinių gyvūnų vakcinacija nuo pasiutligės?

Laukiniai gyvūnai vakcinuojami nuo pasiutligės naudojant jaukus su vakcina. Vakcinacija atliekama du kartus per metus – pavasario ir rudens laikotarpiais. Atliekant vakcinaciją didelėje teritorijoje jaukai su vakcina yra išmėtomi iš lėktuvo. Lėktuvas turi skristi apie 150 km/h greičiu apie 150 metrų aukštyje. Viename kvadratiniame kilometre turi būti išmėtoma ne mažiau kaip 20 jaukų. Neskraidymo zonose ir teritorijose prie gyvenviečių jaukai gali būti išdėliojami rankomis.  
6. Kaip laukiniai gyvūnai įgyja imunitetą nuo pasiutligės?

Laukiniai gyvūnai, ėsdami jauką, kuriame yra vakcina, užsikrečia vakcinos sudėtyje esančiu pasiutligės virusu, kuris skatina imuniteto susidarymą. Vakcinos sudėtyje yra nusilpnintas pasiutligės virusas, antibiotikai ir stabilizuojanti medžiaga. Vakcina yra sudėta į kapsulę, padengtą jauku, kurios sudėtyje yra tetraciklino. Laukiniam gyvūnui ėdant jauką, plyšta kapsulė, sužeidžiama ryklės gleivinė. Per pažeistą gleivinę virusai patenka į organizmą ir skatina imuniteto susidarymą.
7. Kiek trunka laukinių gyvūnų vakcinacija nuo pasiutligės?

Laukiniai gyvūnai nuo pasiutligės turi būti vakcinuojami tol, kol likviduojama liga. Pasiutligės paplitimą galima sumažinti per penkerius metus vakcinuojant laukinius gyvūnus nuo pasiutligės. Ilgalaikė vakcinacijos kampanija leidžia likviduoti pasiutligę visoje šalies teritorijoje.
8. Kaip elgtis suradus jauką?

Radus jaukus su pasiutligės vakcina jų negalima liesti. Jeigu jaukai su vakcina aptinkami prie gyvenamųjų namų ir kelia pavojų žmonėms, būtina apie tai nedelsiant pranešti privačiam veterinarijos gydytojui arba teritorinei VMVT, kurios specialistai turi atvykti ir paimti jaukus su vakcina. 
9. Kaip elgtis palietus jauką ranka?

Palietus jauką rankomis, būtina jas nuplauti muilu ir vandeniu. Jeigu vakcinos turinys pateko į burną, nosį ar akis, būtina nedelsiant kreiptis į  gydymo įstaigą. Tokiu atveju žmonės turi būti vakcinuojami nuo pasiutligės.
Jaukai su pasiutligės vakcina nepavojingi naminiams gyvūnams

